[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 18.7.2007

COM(2007) 427 окончателен

Предложение за

РЕШЕНИЕ НА СЪВЕТА

за приемане процедурните правила на Комитета на Европейския фонд за развитие

(представен от Комисията)

ОБЯСНИТЕЛЕН МЕМОРАНДУМ

Комитетът на ЕФР бе създаден към Комисията за финансовите средства на ЕФР, които тя управлява, според посоченото в член 8 от Вътрешното споразумение[1] относно Споразумението за партньорство между АКТБ и ЕО, подписано в Котону на 23 юни 2000 г., изменено със споразумението, подписано в Люксембург на 25 юни 2005 г.

Вътрешното споразумение влиза в сила след приключване на процедурите по ратификация. Въпреки това, с решение на представителите на правителствата на държавите-членки, заседаващи в рамките на Съвета на 17 юли 2006 г.[2], определени разпоредби на споразумението, включително член 8 (създаване и работа на Комитета), се прилагат временно от по-ранна дата.

Член 8, параграф 5 от Вътрешното споразумение предвижда, че Съветът, като действа единодушно, трябва да приеме процедурните правила на Комитета на ЕФР.

Следователно Общността трябва да приеме новите процедурни правила на Комитета на ЕФР, за да може той да изпълнява задълженията, които са му възложени с Вътрешното споразумение.

Проектът за процедурните правила на Комитета на ЕФР, който бе приложен към предложението за решение, бе изменен, за да бъдат отчетени разпоредбите на новото Вътрешно споразумение, които го засягат. Той също така взема предвид резултатите от Плана на Комисията за опростяване и хармонизиране в областта на комитологията и стандартните процедурни правила, одобрени от Комисията като част от този план.

Поради това Комисията предлага на Съвета да одобри приложеното решение.

Предложение за

РЕШЕНИЕ НА СЪВЕТА

за приемане процедурните правила на Комитета на Европейския фонд за развитие

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Споразумението за партньорство между членовете на групата държави от Африка, Карибския и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г.[3] и изменено в Люксембург на 25 юни 2005 г. [4] , (наричано по-долу „Споразумение за партньорство между АКТБ и ЕО“),

като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта на Общността в рамките на многогодишната финансова рамка за периода 2008—2013 г. в съответствие със Споразумението за партньорство между АКТБ и ЕО и относно отпускането на финансова помощ за отвъдморските страни и територии, за които се прилага част четвърта от Договора за ЕО[5] (наричано по-долу „Вътрешното споразумение“), и по-специално член 8, параграф 5 от него,

като взе предвид Регламент 2007/…/ЕО на Съвета относно прилагането на 10-ия Европейски фонд за развитие (наричан по-долу „Десети ЕФР“) съгласно Споразумението за партньорство между АКТБ и ЕО [6] (наричан по-долу „Регламент за прилагане на Десетия ЕФР“),

като взе предвид Решение 2001/822/ЕО на Съвета от 27 ноември 2001 г. за асоциирането на отвъдморски страни и територии към Европейската общност[7], изменено с Решение на Съвета 2007/249/ЕО от 19 март 2007 г.[8] (наричано по-долу „Решение за асоцииране на отвъдморски страни и територии“),

като взе предвид предложението на Комисията[9],

РЕШИ:

ПРИЕ НАСТОЯЩИЯ РЕГЛАМЕНТ:

Член 1

Приема процедурните правила на Комитета на Европейския фонд за развитие, съдържащи се в Приложението.

Член 2

До влизането в сила на Вътрешното споразумение, процедурните правила на Комитета на Европейския фонд за развитие се прилагат само по отношение на програмните нужди и свързаните с тях процедури за вземане на решения, посочени в дялове II и III на Регламента за прилагане на Десетия ЕФР, а по отношение на отвъдморските страни и територии - в членове 20 и 24 от Решението за асоцииране на отвъдморски страни и територии.

Член 3

Настоящото решение влиза в сила в деня на неговото публикуване в Официален вестник на Европейските общности.

Съставено в Брюксел на […] година

За Съвета

Председател

ПРИЛОЖЕНИЕ

ПРОЦЕДУРНИ ПРАВИЛА на Комитета на Европейския фонд за развитие

Член 1

Състав

Комитетът на Европейския фонд за развитие, наричан по-долу „Комитет”, включва делегациите на държавите-членки, наричани по-долу „делегации“ и се председателства от представител на Комисията.

В работата на Комитета по въпроси, свързани с Европейската инвестиционна банка, участва един наблюдател на банката.

Представител на Генералния секретариат на Съвета присъства на заседанията като наблюдател.

Член 2

Сезиране на Комитета

1. Комитетът се сезира в случаите и в съответствие с процедурите, изложени в Регламент 2007/…/ЕО на Съвета относно изпълнението на Десетия европейски фонд за развитие съгласно Споразумението за партньорство между АКТБ и ЕО[10] (наричан по-долу „Регламент за прилагане на десетия ЕФР“) и, когато е уместно, в Решение на Съвета 2001/822/ЕО от 27 ноември 2001 г. относно асоциирането на отвъдморските страни и територии („Решение за асоцииране на отвъдморските страни и територии“), изменено с Решение 2007/249/ЕО на Съвета от 19 март 2007 г.[11] Във връзка с отговорностите, които са му възложени с решението за асоцииране на отвъдморски страни и територии, Комитетът се нарича „Комитет на Европейския фонд за развитие – отвъдморски страни и територии“ (Комитет ЕФР - ОСТ).

2. Наред със случаите на сезиране, посочени в параграф 1:

a) на всяко заседание Комисията представя на Комитета списък на решенията, взети през предходния период на основание член 11, параграф 2 и член 12 от Регламента за прилагане на Десетия ЕФР;

б) Комитетът се осведомява, колкото се може по-скоро за забавяния или трудности при осъществяването на годишни програми за действие, специални програми за подпомагане и специални мерки, които биха могли да имат за резултат значителни допълнителни ангажименти или съществени промени, които има вероятност да предизвикат задължително сезиране съгласно разпоредбите на Регламента за прилагане на Десетия ЕФР.

Член 3

Свикване на заседание

3. Комитетът се свиква от неговия председател, по негова/нейна собствена инициатива или по искане на поне пет държави-членки.

4. Могат да бъдат свиквани съвместни заседания на Комитета с други комитети, за да се обсъждат въпроси от взаимен интерес, попадащи в съответните им области на отговорност.

Член 4

Дневен ред

1. Председателят изготвя проект за дневния ред и го предоставя на Комитета.

2. В дневния ред се прави разграничение между:

- предложения за мерки, по които от Комитета се изисква да даде становище съгласно процедурите за управление, посочени в член 11, параграф 3 от Регламента за прилагане на Десетия ЕФР;

- други въпроси, отнесени до Комитета съгласно условията на член 11, параграфи 4 и 5 от Регламента за прилагане на Десетия ЕФР, или по инициатива на председателя, или по писмено искане на член на Комитета.

3. Всяка делегация може да поиска включването на точка в дневния ред на заседанията на Комитета. Подходяща информация по тези точки може да се даде устно.

4. Дневният ред включва утвърждаване на протокола от предишното заседание.

Член 5

Документация, която се изпраща на членовете на Комитета

1. Председателят изпраща на членовете на Комитета покана за заседанието, проекта за дневния ред и предложените мерки, по които се изисква становището на Комитета, и всички други работни документи чрез секретариата в съответствие с член 13, параграф 2, не по-късно от 15 работни дни преди датата на заседанието.

2. В неотложни случаи и тогава, когато мерките, които се приемат, трябва да намерят незабавно приложение, председателят може, по искане на член на Комитета или по негова/нейна собствена инициатива, да съкрати срока, предвиден в параграф 1, до 5 работни дни преди датата на заседанието.

3. По изключение, в надлежно доказани случаи на крайна спешност (например сериозни икономически, социални и политически обстоятелства, природни бедствия, понесени от държавата-получател, хуманитарна криза или други външни обстоятелства от подобен характер, изискващи много бърза реакция), председателят може, по искане на член на Комитета или по негова/нейна инициатива, да не спази сроковете, предвидени в параграфи 1 и 2.

4. Параграфи 2 и 3 от този член не се отнасят до стратегическите документи и многогодишните индикативни програми и техните изменения в резултат на средносрочните прегледи и на прегледите след изтичането на сроковете, посочени в членове 4 и 5 от Регламента за прилагане на Десетия ЕФР.

5. В случаи на предложения, които се представят на Комитета за становище посредством устната процедура, делегациите следва писмено да уведомят секретариата на Комитета най-малко три работни дни преди датата на заседанието за:

- точките, по които те вече могат да дадат своето принципно съгласие и които предлагат да се включат като точки А (с или без бележки или искания за допълнителна информация) в дневния ред по член 4, параграф 1 и

- тези точки, които според тях, се нуждаят от обсъждане и за които те предлагат да влязат като точки Б.Делегациите също така формулират своите бележки и искания за допълнителна информация писмено и в рамките на същия срок.

Комисията предоставя допълнителна информация и дава отговор на всички бележки, по възможност писмено и преди заседанието на Комитета.

Член 6

Предаване на стратегическите документи на Съвместната парламентарна асамблея

В съответствие с член 4, параграф 5 от Регламента за прилагане на Десетия ЕФР, секретариатът на Комитета предава стратегическите документи на Съвместната парламентарна асамблея за информация едновременно с изпращането им до делегациите в Комитета.

Член 7

Становище на Комитета

1. Когато даден въпрос бъде сведен за становище до Комитета, той се обсъжда при условията и съгласно процедурата, предвидена съответно в член 11, параграф 3 от Регламента за прилагане на Десетия ЕФР и в член 8, параграфи 2 и 3 от Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по линия на многогодишната финансова рамка за периода 2008–2013 г. в съответствие със Споразумението между АКТБ и ЕО и относно отпускането на финансова помощ за отвъдморските страни и територии, за които се прилага част четвърта от Договора за ЕО[12] (наричано по-долу „Вътрешно споразумение“)

2. Когато се използва устната процедура и в хода на заседанието бъде направена съществена промяна или нови фактически елементи бъдат прибавени към проектомерките, председателят, по негова/нейна собствена инициатива или по искане на държава-членка, може да отложи гласуването по дадена точка от дневния ред до края на заседанието или до следващо заседание.

3. Ако в ситуацията, описана в параграф 2, председателят не уважи искането на една (или повече) делегация (делегации) за отлагане на гласуването, то тази/тези делегация (делегации) може да внесе особено мнение, което може да бъде оттеглено в рамките на максимум три работни дни, считано от деня, следващ заседанието. При изтичането на този срок становището на Комитета се регистрира като окончателно. Комисията уведомява държавите-членки за окончателната позиция, възприета от държавата-членка (държавите-членки), чиято делегация (делегации) е изразила особеното мнение в рамките на Комитета.

4. По искане на дадена делегация, гласуването по даден въпрос може да бъде отложено, ако документите, свързани със специфична точка от дневния ред не са изпратени до членовете в срока, посочен в член 5, параграфи 1 и 2. В този случай председателят може да реши да удължи периода на консултация, но не по-късно от края на следващото заседание. Ако е необходимо, може да се прилага писмената процедура, посочена в член 9 от настоящите процедурни правила.

При все това, по предложение на председателя и по искане на член на Комитета, последният може да реши с просто мнозинство на членовете си да запази тази точка в дневния си ред поради спешността на проблема

5. В контекста на прегледа на годишните програми за действие всяка делегация може да поиска оттеглянето на проект или програма от годишната програма за действие. Ако това искане се подкрепя от блокиращото малцинство делегации, както е определено в член 9, параграф 3 във връзка с член 8, параграф 2 от Вътрешното споразумение, годишната програма за действие се приема от Комисията без съответния проект или програма, в съответствие с процедурата за управление, определена в член 11, параграф 3 от Регламента за прилагане на Десетия ЕФР. Освен ако Комисията, в съответствие със становищата на делегациите в Комитета, не пожелае да изпълни изтегленият проект или програма, те се предлагат отново пред Комитета извън годишната програма за действие под формата на предложение за финансиране, което тогава се приема от Комисията в съответствие с процедурата за управление, определена в член 11, параграф 3 на Регламента за прилагане на Десетия ЕФР.

Член 8

Размяна на становища

1. В съответствие с член 11, параграф 4 от Регламента за прилагане на Десетия ЕФР, Комитетът разменя становища по общите заключения на годишните оперативни прегледи и на годишния отчет, посочени в член 14, параграф 3 от Регламента за прилагане на Десетия ЕФР. Всяка делегация може също така да поиска размяна на становища относно оценките, посочени в член 15, параграф 2 от Регламента за прилагане на Десетия ЕФР.

Всяка делегация може да прикани Комисията по всяко време да предостави на Комитета информация и да размени становища по въпроси, свързани със задачите, описани в параграф в член 11, параграф 2 от Регламента за прилагане на Десетия ЕФР.

2. Тази размяна на становища може да доведе до формулирането от делегациите на препоръки, които Комисията взема предвид. Протоколите от заседанията на Комитета отразяват направените предложения. Предложение, което е поддържано от квалифицираното мнозинство делегации, както е постановено в член 8, параграф 3, във връзка с член 8, параграф 2 от Вътрешното споразумение, се записва като препоръка.

Член 9

Представителство и кворум

1. Всяка делегация се счита за един член на Комитета. Всяка една държава-членка решава какъв да бъде състава на нейната делегация и информира председателя за това.

2. С одобрението на председателя, делегациите могат да бъдат придружавани от неправителствени експерти за сметка на въпросната държава-членка. Одобрението на председателя се основава на предварително подаденото от делегатите писмено уведомление до секретариата на Комитета, че те желаят да бъдат придружени за обсъждането на специфична точка от дневния ред. Ако председателят не възрази предварително за участието на експерт на съответното заседание на Комитета, разрешението се счита за дадено.

3. Ако е необходимо, делегацията може да представлява друга държава-членка, но не повече от една. Председателят на Комитета се уведомява писмено най-късно до започване на заседанието от делегацията, която ще бъде представлявана.

4. Необходимият кворум за провеждане на заседанията на Комитета е този, който позволява да се изготви становище, прието с квалифицирано мнозинство, в съответствие с член 11, параграф 3 от Регламента за прилагане на Десетия ЕФР.

Член 10

Допускане на трети страни

1. По искане на делегация или по своя собствена инициатива председателят може да реши да бъдат изслушани експерти по конкретни точки.

2. Тези експерти, както и споменатите в член 7, параграф 2, не могат да присъстват, нито да участват в гласуванията на Комитета.

Член 11

Писмена процедура

1. Когато предложените мерки се разглеждат в рамките на писмена процедура, делегациите разполагат с 15 работни дни от изпращането на предложенията, за да си съставят позиция. За всяка делегация на Комитета, която не изрази своето несъгласие или намерение да се въздържи преди крайния срок, предвиден в писмото, се счита че е дала мълчаливото си съгласие за предложението;

В случаи на спешност или на крайна неотложност, се прилагат сроковете, предвидени в член 5, параграф 2 и 3. Случаите на спешност или крайна неотложност трябва да бъдат надлежно обосновани от Комисията. Съгласието на делегациите бива установено само ако то бъде изрично съобщено. Липсата на уведомление в рамките на 48 часа се счита за въздържане.

2. Ако все пак член на Комитета поиска проектомерките да бъдат разгледани в хода на заседание на Комитета, писмената процедура се прекратява и предложените мерки се отлагат за следващото заседание на Комитета.

3. Комисията уведомява писмено членовете на Комитета за резултата от писмената процедура веднага след като въпросното решение бъде прието.

Член 12

Секретариат

Секретарски услуги за Комитета се осигуряват от Комисията.

Член 13

Протокол и обобщаващ отчет на заседанията

Протоколът на всяко заседание се изготвя под ръководството на председателя и съдържа изразените становища по предложените мерки и изразените позиции по време на заседанието. Протоколът се изпраща до членовете на Комитета в рамките на 15 работни дни.

Делегациите изпращат всички писмени забележки, които имат по протокола, до председателя. Комитетът трябва да бъде информиран за това; ако има несъгласие, предложените изменения се обсъждат от Комитета. Ако несъгласието продължава, предложеното изменение се добавя като приложение към протокола.

Член 14

Присъствен списък

1. На всяко заседание Председателят изготвя присъствен списък, в който се посочват властите или органите, към които принадлежат участниците. Присъственият списък се раздава на участниците по време на заседанието.

2. В началото на всяко заседание всяка делегация, чието участие в работата поражда конфликт на интереси по отношение на определена точка от дневния ред, трябва да информира председателя за ситуацията. Членове на делегации, които не принадлежат към определен орган или организация на държава-членка, трябва да подпишат декларация, потвърждаваща, че тяхното участие не поражда конфликт на интереси.

В случай че има такъв конфликт на интереси, въпросният член трябва да се оттегли по време на работата по съответните точки от дневния ред, по искане на председателя.

Член 15

Кореспонденция

1. Кореспонденцията, отнасяща се до Комитета, се адресира до Комисията, на вниманието на секретариата на Комитета.

2. Кореспонденция, адресирана до делегациите от секретариата се изпраща също така до постоянния представител на въпросната държава-членка по най-бързия и надежден електронен път.

3. Освен при изключителни обстоятелства, кореспонденцията между Комисията и делегациите се изпраща и в двете посоки посредством компютъризираните средства, осигурени за тази цел.

Член 16

Прозрачност

1. Принципите и условията относно обществения достъп до документи, които са приложими за Комисията, се прилагат за Комитета. Ако такова искане бъде изпратено до държава-членка, тя трябва да действа в съответствие с член 5 на Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията.

2. Работата на Комитета е поверителна за всички участници.

Член 17

Текущи разходи

3. Текущите разходи на Комитета, включително пътни разходи за един участник от всяка държава-членка, се покриват от Комисията.

4. Комисията е упълномощена да изплати обратно квартирните и пътните разходи на експерти, поканени съгласно член 8, параграф 1.

5. Комисията предоставя на Комитета помещенията и материалите, необходими за неговата работа.

[1] ВЪТРЕШНО СПОРАЗУМЕНИЕ между представителите на правителствата на държавите-членки, заседаващи в рамките на Съвета, относно финансирането на помощта на Общността в рамките на многогодишната финансова рамка за периода 2008—2013 г. в съответствие с измененото Споразумение за партньорство АКТБ – ЕО и отпускане на финансова помощ за отвъдморските страни и територии, за които се прилага част четвърта от Договора за ЕО (ОВ L 247, 9.9.2006 г., стр. 32).

[2] РЕШЕНИЕ НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ, ЗАСЕДАВАЩИ В РАМКИТЕ НА СЪВЕТА, относно временното прилагане на Вътрешното споразумение между представителите на държавите-членки, заседаващи в рамките на Съвета, относно финансирането на помощта на Общността в рамките на многогодишната финансова рамка за периода 2008—2013 г. в съответствие със Споразумението за партньорство АКТБ – ЕО и отпускане на финансова помощ за отвъдморските страни и територии, за които се прилага част четвърта от Договора за ЕО (ОВ L 247, 9.9.2006 г., стр. 30).

[3] OВ L 317, 15.12.2000 г., стр. 3.

[4] OВ L 209, 11.8.2005 г., стр. 27.

[5] OВ L 247, 9.9.2006 г., стр. 32.

[6] […]

[7] OВ L 314, 30.11.2001 г., стр. 1.

[8] OВ L 109, 26.4.2007 г., стр. 33.

[9] […]

[10] […]

[11] OВ L 109, 26.4.2007 г., стр. 33.

[12] OВ L 247, 9.9.2006 г., стр. 32.